Colnago

**Colnago Ernesto & C. S.r.l.** známy ako **Colnago** je taliansky výrobca cestných, horských a elektrických bicyklov so sídlom v talianskom meste Cambiago.

## História

### Založenie a prvé roky (1954 – 1960)
Spoločnosť bola založená v roku 1954 Ernestom Colnagom v meste Cambiago na severe Talianska. Ernesto Colnago, pôvodne učeň v cyklistickej dielni, sa rozhodol otvoriť vlastnú výrobu bicyklov po tom, čo získal skúsenosti s opravami a konštrukciou rámov. Prvé roky sa spoločnosť zameriavala na ručne vyrábané oceľové rámy pre profesionálnych aj amatérskych cyklistov.

### Rast a vstup do profesionálnej cyklistiky (1960 – 1980)
V 60. rokoch sa Colnago dostalo do popredia vďaka spolupráci s poprednými pretekármi, najmä s Eddy Merckxom. V roku 1972 Colnago vyrobilo rám pre Merckxov pokus o svetový rekord v hodinovke, čím sa značka dostala na medzinárodnú scénu. Táto éra znamenala začiatok dlhodobých inovácií v oblasti cestných bicyklov.

Počas 70. rokov spoločnosť experimentovala s rôznymi geometriami rámov a technológiami zvárania. Modely ako Super sa stali ikonickými medzi profesionálnymi cyklistami.

### Technologický pokrok a expanzia (1980 – 2000)
V 80. rokoch Colnago začalo používať uhlíkové kompozity v spolupráci s automobilkou Ferrari, čo viedlo k vývoju modelu Colnago C35 – jedného z prvých celokarbónových bicyklov na trhu. Tieto inovácie pomohli firme upevniť si postavenie medzi špičkovými výrobcami bicyklov.

V 90. rokoch spoločnosť expandovala na globálne trhy, pričom si zachovala svoj taliansky výrobný pôvod. Modely ako Colnago C40, ktorý vyhral viacero monumentálnych klasík, ukázali efektivitu karbónových rámov a definovali novú éru v cestnej cyklistike.

### Moderná éra a zmeny vlastníctva (2000 – súčasnosť)
Po roku 2000 Colnago pokračovalo v inováciách s modelmi C50, C59 a neskôr C64. Spoločnosť rozšírila svoje portfólio o horské aelektrické bicykle, pričom stále kládla dôraz na ručnú výrobu a vysokú kvalitu spracovania.

V roku 2020 Colnago získala investičná skupina Chimera Investments LCC, čo prinieslo nové možnosti pre rast a rozvoj. Napriek tejto zmene vlastníctva si značka zachovala výrobu v Taliansku a naďalej podporuje profesionálne tímy vrátane UAE Team Emirates.

## Sponzorstvo
Colnago sponzoruje profesionálne cyklistické tímy od roku 1974, pričom v mnohých sezónach podporovala viacero tímov súčasne. Bicykle Colnago boli využívané rôznymi poprednými tímami a jazdcami v profesionálnom pelotóne.

Jedným z najznámejších tímov, ktorý používal bicykle Colnago, bol Molteni, v ktorom jazdil Belgičan Eddy Merckx. Okrem neho na bicykloch tejto značky pretekal aj Giuseppe Saronni, majster sveta z roku 1982, ktorý od roku 1977 jazdil v tímoch Scic, Gis Gelati a Colnago-Del Tongo. Spoločnosť potvrdila, že Saronni používal model Super počas svojich víťazstiev na Goodwood 1982 a Giro d'Italia 1983.

V 90. rokoch bolo Colnago známe ako hlavný sponzor tímu Mapei, ktorý dominoval na klasických pretekoch i etapových podujatiach. V roku 2005 spoločnosť sponzorovala profesionálny cyklistický tím Rabobank (dnes Visma-Lease a Bike) a zároveň poskytovala bicykle americkému tímu Navigators, v ktorom pôsobil austrálsky šprintér Hilton Clarke.

V sezóne 2006 sa k zoznamu profesionálnych tímov sponzorovaných značkou Colnago pridal tím Milram, kde jazdili známi pretekári ako Alessandro Petacchi či Erik Zabel. Okrem toho spoločnosť podporovala tím Landbouwkrediet-Colnago, ktorý súťažil na UCI Europe Tour, a v roku 2007 bola oficiálnym dodávateľom rámov pre Team Tinkoff.

V roku 2011 pretekal na bicykloch Colnago Team Europcar počas Tour de France, a v sezóne 2012 spoločnosť sponzorovala Colnago-CSF Bardiani.

### Významné tímy sponzorované spoločnosťou Colnago:

* 1968 - 1973: Molteni
* 1969 - 1978: SCIC
* 1975 - 1976: Zonca-Santini
* 1975 - 1979: Kas Campagnolo
* 1977: Ijsboerke-Colnago
* 1977: Kanel-Colnago
* 1978: Mecap-Selle Italia
* 1978 - 1979: Miniflat-ys-vdb-Colnago
* 1978: Intercontinentale
* 1979: Sapa
* 1979: Inoxpran
* 1979 - 1983: Lano-Boul d'Or
* 1980 - 1981: Gis Gelati
* 1980 - 1981: Sunair Sport 80 Colnago
* 1980: Splendor
* 1982 - 1988: Del Tongo-Colnago
* 1984 - 2008: Kwantum–Decosol–Yoko
* 1984: Safir Colnago
* 1985: Safir van den Ven Colnago
* 1985: Tonissteiner Saxon
* 1986: Miko Tonissteiner Fevrier
* 1986 - 1988: Roland Colnago
* 1988 - 1989: Panasonic-Isostar
* 1989: Malvor-Sidi
* 1989 - 1990: Alfalum
* 1989 - 1993: CLAS–Cajastur

* 1990: La William
* 1990 - 1996: Diana-Colnago
* 1991 - 1993: Ariostea
* 1993 - 1999: Tonissteiner Colnago Saxon
* 1994 - 2002: Mapei
* 1996 - 1997: Casino
* 1999: Lampre Daikin
* 2001: Coast
* 2001 - 2006: Landbouwkrediet Colnago
* 2001 - 2007: Navigators
* 2005: Domina Vacanze
* 2005: Action
* 2005: Skil Shimano
* 2005 - 2012: Ceramica Panaria-Navigare
* 2006 - 2008: Tím Milram
* 2007 - 2008: Tinkoff Credit Systems
* 2007 - 2010: Landbouwkrediet-Tonissteiner
* 2010 - 2015: BBox-Bouyges Telecom
* 2010: Pendragon-Colnago
* 2010 - 2013: Team Type 1
* 2013 – súčasnosť: Gazprom–RusVelo
* 2014: Dubaj Classic Bike
* 2016 - súčasnosť: Team Novo Nordisk
* 2017: Colnago Owners Group – UAE
* 2017 – súčasnosť: UAE Team Emirates
* 2018: FFR Dubaj 

## Referencie

## Iné projekty

## Externé odkazy
* Oficiálna stránka

Kategória:Výrobcovia bicyklov
Kategória:Podniky založené v 1954
Kategória:Podniky v Taliansku